《题李彦泽紫云洞》
宋代·郭印

老李天中仙，一念人间世。
簪裳四十秋，不取公卿位。
星斗烂文章，日月悬忠义。
缘断还帝乡，飘飘若蝉蜕。
玉骨瘗高丘，乃其所卜地。
山川暨草木，拱揖浮苍翠。
向来峰之巅，勃郁蟠紫气。
神物常护持，景色多秀异。
郎君久慕道，泥滓唾声利。
石洞琢青苔，万古开天秘。
非关痼烟霞，稍欲远朝市。
要栖老仙灵，以奉香火事。
不知骑鲸去，尘宇宁俯视。
洞兮既清幽，且尽人子志。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。